
הצעת חוק שיפוט בענייני התרת נישואין (מקרים מיוחדים)
(תיקון מס' 2) (סמכות בין-לאומית וקביעת ערכאת שיפוט), התשס"ג-2002

היו"ר מיכאל איתן:

	הצעת חוק שיפוט בענייני התרת נישואין (מקרים מיוחדים) (תיקון מס' 2) (סמכות בין-לאומית וקביעת ערכאת שיפוט), התשס"ג-2002.

תמי סלע:

	יש דברים שהחלטנו בפעם הקודמת, יש דברים שהשארנו ויש הצעות חדשות שהעלינו. יש הסתייגויות שהשארנו לדיון היום. את ההערות של משרד המשפטים הכנסתי כבר לנוסח, משום שהן לא נראו לי בעייתיות. יש דברים שכתבתי בהערות שוליים.

היו"ר מיכאל איתן:

	מה נשאר פתוח?

תמי סלע:

	הסוגייה העיקרית שדנו בה ולא הגענו לגביה להסכמות בפעם הקודמת היא העניין של הכריכה. במקור לא היה מדובר על הוספת סמכויות לדון בעניינים הכרוכים. אתה הצעת שתי אפשרויות. אפשרות אחת לחזור לנוסח המקורי, שבו נאמר שאין בהעברת הבקשה כדי להקנות סמכות לדון בעניינים הכרוכים, והאפשרות השנייה היא לאפשר לבעל דין לטעון בפני איזו שהיא ערכאה שהוא נתן את הסכמתו רק כי הוא היה בלחץ לקבל את הגט. אני יודעת שיש הסכמה קצת שונה משתי האופציות.

היו"ר מיכאל איתן:

	מה ההסכמה?

אליהו בן-דהן:

	קיימתי דיון עם השר לפיד, שהוא היום השר שלנו, שבו הגענו להסכמה להפריד בין הכריכות. לגבי יהודי ואיננו יהודי אנחנו יורדים מהנושא של הכריכה, כאשר לגבי שני יהודים תהיה כריכה. שר המשפטים תמך בפשרה הזאת.

רשף חן:

	זה לא מה שהבנתי. לי נאמר שהרבנות ויתרה על נושא הכריכה.

תמי סלע:

	הבעייתיות של ההסכמה על הכריכה מתעוררת במקרים ששני בני הזוג יהודים. בגלל הצורך בגט יש את החשש להפעלת לחץ כדי להשיג את ההסכמה.

היו"ר מיכאל איתן:

	אני לא רוצה להתעמק בעניין הזה אם יש הסכמה. בזמנו הצעתי מנגנון מסויים. הם הגיעו להסדר שזה רק בין שני יהודים.



תמי סלע:

	המנגנון הזה חשוב.

פרץ סגל:

	אני רוצה לאשר את מה שהרב בן-דהן אמר. שר המשפטים אמר בצורה חד-משמעית שהוא מקבל את ההצעה שאם שני הצדדים נתנו הסכמה מפורשת בכתב בענייני ממון, הרי אפשר להקנות את הסמכות לבית הדין. מה קורה כאשר מדובר בשני יהודים שנישאו בנישואין אזרחיים בחו"ל? נאמר לי בישיבה עם שר המשפטים שזה יהיה רק אם בני הזוג מסכימים לסמכות על ענייני הגירושין עצמם. אם הם הסכימו לסמכות הגירושין, הם יכולים גם להסכים..

רשף חן:

	לא תהיה סמכות אוטומטית רק בגלל שהם שני יהודים.

תמי סלע:

	אבל רק בדלתא של אלה שנוספו בגלל הרחבת הזיקה הבינלאומית, לא באופן כללי.

פרץ סגל:

	לבית הדין יש סמכות מכוח סעיף 5א לדון בעניינים הכרוכים כשמדובר בשני יהודים שנישאו בחו"ל והסכימו ביניהם בכתב. השאלה היא אם הסמכות של בית הדין הרבני חלה רק במקרים שבני הזוג נישאו בנישואין דתיים בחו"ל בנוסף לנישואין האזרחיים, או גם במקרים של נישואין אזרחיים בלבד. ההבהרה שקיבלתי ממשרד המשפטים היתה, שכאשר מדובר בשני יהודים שלא נישאו בנישואין דתיים בחו"ל אלא רק בנישואין אזרחיים, הרי שלא תהיה סמכות שמכוח החוק לדון בעניינם בבית הדין הרבני אלא בהסכמה. עד כאן מה שסוכם עם שר המשפטים.

אפרת פריימן:

	האם זה לעניינים הכרוכים או לענייני הגירושין?

פרץ סגל:

	לענייני הגירושין.

יגאל יאסינוב:

	מה לגבי שני ישראלים שנסעו לקפריסין, התחתנו שם בנישואין אזרחיים ורוצים היום להתגרש?

אליהו בן-דהן:

	רק בבית הדין הרבני.

פרץ סגל:

	בשיחה עם הרב הראשי  הוצע שבמקום שיהיה ההסדר הזה של ההסכמה, שזה דבר לא כל כך ברור, הרי שבית הדין הרבני יפעל במקרה של נישואין אזרחיים לפי מה שהיה פוסק בית הדין האזרחי, כלומר לפי סעיף 5. השאלה של הניסוח היא השאלה שנשארה. כאשר מדובר בשני בני זוג יהודים שנישאו בחו"ל בנישואין אזרחיים ולא בנישואין דתיים, בית הדין הרבני יתחשב בדין האזרחי.



רשף חן:

	זאת אומרת, ישבו שני רבנים ויחילו את הדין האזרחי של קנדה. איזו הכשרה יש להם כדי  לעשות את זה?

שמעון יעקובי:

	מאיפה שופט בית משפט למשפחה יודע מה הדין האזרחי של קנדה?

רשף חן:
	
	זה המקצוע שלו.

פרץ סגל:

	את השאלה הזאת העלינו בפני נשיא בית הדין הרבני הגדול. נשיא בית הדין הרבני הגדול אמר שבמקרה כזה בית הדין הרבני הגדול יקבל חוות דעת לגבי הדין הזר. 

רשף חן:

	האם זאת ההסכמה של שר המשפטים?

היו"ר מיכאל איתן:

	אני לא נמצא עכשיו בערעור על החלטת שר המשפטים. 

רשף חן:

	זה מה שעושים.

היו"ר מיכאל איתן:

	יש גבול למה שהוועדה הזאת יכולה לעשות. אנחנו דנים בחוק הזה כבר 7 ישיבות. זה עולה כסף. אנחנו מגיעים למקרים שיקרו אולי פעם בשנה. מוכרח להיות לזה סוף. מדובר בנושאים מאוד מורכבים, מאוד מסובכים. מה יהיה הסוף? צריך באיזה שהוא רגע לשים סוף לסיפור. אם נמשיך להתווכח על מה יכול להיות במקרה של אותם שני אנשים שהיו בישראל ונסעו לחו"ל, אז זה לא יידון ובתי המשפט יצטרכו לפתור את זה. אני לא יכול לפתור כל דבר. אני אומר את זה בתסכול.

שמעון יעקובי:

	אני יכול להציע ניסוח להצעת שר המשפטים. 

היו"ר מיכאל איתן:

	אני רוצה לשמוע את הנוסח שסוכם. אם מישהו רוצה לשפר, לשנות, לסתור, להציע הצעה אחרת, שיציע.

רשף חן:

	לא יכול להיות שמסכמים משהו עם השר ואחרי זה באים לכאן עם משהו אחר.

אליהו בן-דהן:

	אתה מטיח בנו סתם האשמות.

רשף חן:

	אם זה סתם האשמות, אז אני מתנצל.

תמי סלע:

	אם הם נישאו בנישואין אזרחיים, אז תהיה לבית הדין הדתי סמכות..

רשף חן:

	אם שני הצדדים מסכימים.

שמעון יעקובי:

	היו נישואי בני הזוג נישואין אזרחיים בלבד ולא היה המשיב  אזרח או תושב ישראל, והגיע בית הדין הדתי למסקנה כי ניתן להתיר את נישואיהם ללא צורך בגירושין, יהא בית הדין הדתי מוסמך להתיר את הנישואין רק אם התקבלה הסכמת המשיב לשיפוט בית הדין.

תמי סלע:

	הוספת פה שהוא הגיע למסקנה שאפשר להתיר את הנישואין בלי צורך בגירושין.

שמעון יעקובי:

	בכל נישואין אזרחיים בית הדין בודק.. 

רשף חן:

	ואם צריך גירושין?

שמעון יעקובי:

	אם צריך גירושין, אז בית הדין צריך..

רשף חן:

	האם אתה יכול לגרור אותו בכוח לפה?

שמעון יעקובי:

	בוודאי. זה הרעיון.

רשף חן:

	אתה לא יכול לגרור אותו בכוח.

שמעון יעקובי:
	
	אתה רוצה להשאיר את האישה עגונה?

רשף חן:

	אני לא רוצה להשאיר את האישה עגונה. יש פתרונות לעגונות. אתה לא יכול לגרור לכאן שני יהודים שהתחתנו בקליפורניה, אפילו אם לדעתך צריך גט לחומרה רק כי אחד מהם בא לכאן.

שמעון יעקובי:

	ואם זה נישואין דתיים?

רשף חן:

	בזה אני יכול לוותר לך.

אופיר פינס-פז:

	אני מבקש להצביע על ההסתייגות שאומרת שבית הדין הרבני לא יוכל לדון בגירושין של מי שהתחתן בנישואין אזרחיים.

פרץ סגל:

	כאשר בני הזוג לא נתנו את הסכמתם בכתב, הרי שמופעל המננגון של סעיף 3, כלומר פונים לבית משפט לענייני משפחה והוא מפנה לבית הדין הרבני הגדול כדי שיחליט אם יש צורך בגט. 

שמעון יעקובי:

	זה יפיל את כל החוק.

 היו"ר מיכאל איתן:

אני אקרא את הנוסח בקול רם. היו  נישואי בני הזוג נישואין אזרחיים בלבד, ולא היה המשיב אזרח או תושב ישראל, יהא בית הדין הדתי מוסמך להתיר את הנישואין רק אם התקבלה הסכמת המשיב לשיפוט בית הדין .

רשף חן:

	זה בסדר.

היו"ר מיכאל איתן:

	יש כאן את הצעת בית הדין הגדול. יהא בית הדין מוסמך להתיר את הנישואין תוך התחשבות בכללי ברירת הדין על פי סעיף 5 לחוק.

רשף חן:

במקום הסכמתם?

שמעון יעקובי:

זה במקום.

רשף חן:

הם רוצים שישב הדיין ויכין את הדין הקנדי.

היו"ר מיכאל איתן:

זאת לא בעיה. השאלה רק מתי זה קורה. 

רשף חן:

	למה דיין רבני צריך להכין את הדין הקנדי?

היו"ר מיכאל איתן:

מה יכול שופט בבית הדין למשפחה, שבעברו לא יכול היה להתקבל להיות שופט..? 

רשף חן:

מיקי, אתה מכפיש את השופטים ללא צורך.

היו"ר מיכאל איתן:

אני אגיד מה שראיתי. הבן אדם מכוח המערכת נהיה שופט. מה הוא מבין בחוק הקנדי?

רשף חן:

הוא לא מבין בחוק הקנדי, אבל הוא נמצא במערכת שמתאימה ליישם חוקים זרים.  יש אנשים שיש להם הכשרה ליישם חוק דתי. הסיבה שהולכים לבית הדין הרבני זה כדי ליישם חוק דתי, לא כי הם עורכי דין, לא כי הם משפטנים.

היו"ר מיכאל איתן:

החוק הדתי, במיוחד החוק הדתי היהודי, הוא חוק כוללני, כלומר כולל את כל תחומי החיים. דיין מתמצה בכל תחומי החיים.

רשף חן:

	מה זה קשור לחוק הקנדי?

היו"ר מיכאל איתן:

מה קשור החוק הישראלי לחוק הקנדי? 

רשף חן:

	דיין יודע מה אומרת התורה.

היו"ר מיכאל איתן:

	זה מקנה לו יותר ידע בחוק הקנדי מאשר לאותו רשם שהפך לשופט. כמו ששופט צריך ללמוד את הפרינציפ של דין זר כך גם דיין.  תפסיקו כל דבר להפוך לשנאה. 

רשף חן:

איזו סיבה יש לבית דין רבני להחיל דין קנדי?



היו"ר מיכאל איתן:

מה הסיבה ששופט ישראלי יחיל  דין קנדי?

רשף חן:

	הוא שופט.

היו"ר מיכאל איתן:

דיין זה גם שופט. 

רשף חן:

	הוא שופט רבני. הקימו מערכת מיוחדת כדי להחיל דין דתי.

היו"ר מיכאל איתן:

	זאת מערכת משפטית.

רשף חן:

	יש לך במדינה הזאת מערכת משפט כללית. 

היו"ר מיכאל איתן:

דיין זה בכללי. 

רשף חן:

דיין קם כדי להחיל דין דתי. 

היו"ר מיכאל איתן:

דיין מקבל את סמכותו מהחוק הכללי. 

רשף חן:

החוק הכללי אומר שנישואין וגירושין של יהודים ייערכו על פי דין תורה. 

היו"ר מיכאל איתן:

מה רע בזה?

רשף חן:

אתה מנסה להחיל את הדין הקנדי. 

היו"ר מיכאל איתן:

באיזה מקרים יזדקק בית הדין להתיר את הנישואין תוך התחשבות בכללי ברירת הדין על פי סעיף 5?  

שמעון יעקובי:

אתה דורש הסכמה שמא בית הדין לא יתחשב בדין הקנדי. 

היו"ר מיכאל איתן:

אני אקרא שוב את הנוסח. היו נישואי בני הזוג נישואין אזרחיים בלבד, ולא היה המשיב אזרח או תושב ישראל, והגיע בית הדין הדתי למסקנה כי ניתן להתיר את הנישואין ללא צורך בגירושין, יהא בית הדין הדתי מוסמך להתיר את הנישואין רק אם התקבלה הסכמת המשיב לשיפוט בית הדין. 

יגאל יאסינוב:

זאת לא היתה ההסכמה.

היו"ר מיכאל איתן:

מי אומר שלא היתה הסכמה על זה?

פרץ סגל:

היתה הסכמה על זה.

רשף חן:

האם מוסכם שכשיש צורך בגירושין לחומרה אפשר לגרור אותו בכוח ללא הסכמתו?

היו"ר מיכאל איתן:

האם אני יכול לקבל את עמדת משרד המשפטים?

רשף חן:

	צריך לפצל את החוק הזה.

שמעון יעקובי:

מה שאתה אומר מצמצם את סעיף 1. אנחנו לא נסכים לזה.  חלק מההוראות של סעיף 5 קיימות ממילא בסעיף 1 לחוק השיפוט. הדבר שלא קיים בסמכותו של בית הדין הוא כאשר המשיב הוא לא אזרח ולא תושב. רק לגבי זה אתה נותן לנו הרחבה. בא רשף חן ומציע הסתייגות. אפשר להסכים לזה רק באותו קטע שאתה מרחיב את הסמכות. למה שאני אסכים לצמצם את הסמכות שממילא יש לי בסעיף 1?

פרץ סגל:

אנחנו עוסקים בהרחבת סמכות בתי הדין הרבניים שאיננה קיימת היום.

שמעון יעקובי:

לא בכל הנקודות.

פרץ סגל:

	אז אם ככה יש איזו שהיא בעיה ב5א. או ש5א מרחיב או שהוא מצמצם.

היו"ר מיכאל איתן:

	יכול להיות שבחלק הוא מרחיב, בחלק הוא מצמצם.

שמעון יעקובי:

בחלק הוא מרחיב, בחלק אחר הוא לא משנה.

פרץ סגל:

	האם הניסוח של סעיף 5א מקובל?

היו"ר מיכאל איתן:

	כן.

פרץ סגל:

אז אני אדבר רק על המקרים שנכנסים לגדר 5א.

היו"ר מיכאל איתן:

	למקרים שבהם יש התנגשות.

שמעון יעקובי:

תאר לעצמך מקרה של נישואין אזרחיים כאשר הבעל הוא רק אזרח ישראל. אני לא צריך את החוק הזה כדי שתהיה לבית הדין סמכות. ממילא יש סמכות לבית הדין. המקרים היחידים שבהם אין סמכות לבית הדין לדון בהתרת נישואין של שני יהודים זה כאשר הנתבע הוא לא אזרח ולא תושב. בשאר הדברים לא הרחבת.

רשף חן:

לא יכול להיות שגירושין של שני יהודים שהתחתנו בנישואין אזרחיים בקליפורניה יתקיימו בבית הדין הרבני בחיפה.

היו"ר מיכאל איתן:

למה לא?

רשף חן:

כי האדם הזה הוא לא אזרח.


היו"ר מיכאל איתן:

יכול להיות מצב שהשני יגיש תביעה.  

שמעון יעקובי:

הניסוח שכתבתי מתאים להסכמה של שר המשפטים. כאשר בני זוג נישאים אזרחית בכל מקום בעולם בית הדין בודק אם צריך גט כדת משה וישראל. 

היו"ר מיכאל איתן:

אחד מבני הזוג שהוא תושב ישראל מבקש להתיר נישואין. בן הזוג יכול במקרה הקיצוני להיות לא יהודי. 

שמעון יעקובי:

אנחנו מדברים על יהודי שגר בקליפורניה ואף פעם לא היה בישראל. לפי הצעת החוק המקורית תהיה סמכות שיפוט לבית הדין הרבני אף ללא הסכמה. הועלתה ההסתייגות שאמרה למה להחיל עליו את הדין הדתי כשאין לו שום זיקה דתית.

רשף חן:

זאת לא היתה ההסתייגות. ההסתייגות אמרה למה להחיל על בית הדין הדתי את הסמכות כאשר אין לאדם שום זיקה לדת או לישראל. 

היו"ר מיכאל איתן:

	מה זאת אומרת אין לו זיקה לדת? הוא יהודי?

רשף חן:

סבתא שלו ואמא שלו יהודיות. כל אשמתו היא שיש לו הורים יהודים.

היו"ר מיכאל איתן:

אם אמא שלו יהודייה אז הוא יהודי. מה קורה אם הוא ספק יהודי?

רשף חן:

בכל ספק תינתן הסמכות.

שמעון יעקובי:

אני לא מדבר על ספק, כי זה הולך דרך המסלול הרגיל. אני מדבר על שני יהודים שאין להם זיקה אמיתית לדת. בית הדין בודק אם צריך גט כדת משה וישראל. אם בית הדין מגיע למסקנה שחייבים גט כדת משה וישראל, אז אין סמכות לשום מדינה בעולם להתיר את הנישואין חוץ מאשר למדינת ישראל. 

תמי סלע:

	לבית דין דתי במדינה אחרת יש סמכות.

שמעון יעקובי:

אין להם סמכות שיפוט.  אם בית הדין הגיע למסקנה שניתן להתיר את הנישואין ללא צורך בגט, אז אין סמכות רק לבית הדין הדתי לאכוף את סמכותו על אותו אדם. זה מה שאומר שר המשפטים. אם בית הדין מגיע למסקנה שחייבים גט, אז יש פה שאלה של עגונה. בית הדין הרבני לא יוצר עגונות, הוא מחפש לפתור את בעיית העגונות. אם הנישואין הם אזרחיים, ובאותם נישואין ספציפיים לא נוצרה זיקת נישואין, ודאי שבית הדין לא יגיד שהאישה תישאר עגונה עד שהבעל ייתן לה גט.  בית הדין ייתן פסק דין מיידי כדי שאפשר יהיה להתיר אותה. אז ילכו לבית המשפט המוסמך שיתיר את הנישואין. זאת עמדתו של שר המשפטים. על כך באתי והוספתי את העמדה של נשיא בית הדין הגדול. הוא אומר שכאשר יש הסכמה של בן הזוג להתיר את הנישואין, אז אין בעיה איך יתירו את הנישואין. בהסכמה אפשר להתיר את הנישואין ללא שום עילה. אומר הרב הראשי כשכאשר אין הסכמה, בית הדין יתיר את הנישואין תוך התחשבות בכללי המשפט הבינלאומי-הפרטי.

תמי סלע:

	למה בכלל בבית דין?

עדי חן:

איפה קיים בית דין דתי שיתחשב בכללי המשפט הבינלאומי-פרטי?

שמעון יעקובי:

הרב הראשי אומר שהוא מוכן לשקול התחשבות.

עדי חן:

זה בלתי אפשרי. 

היו"ר מיכאל איתן:

למה זה בלתי אפשרי? 

תמי סלע:

	כי הם פועלים על פי דין תורה.

היו"ר מיכאל איתן:

	לא צריכה להיות סתירה.

שמעון יעקובי:

עד כה במדינת ישראל שני יהודים יכלו להתגרש אך ורק בבית הדין הרבני. הרב הראשי לא מוכן לפתוח פתח לכך ששני בני זוג יהודים במדינת ישראל יתגרשו שלא בבית הדין. 

תמי סלע:

	הם לא במדינת ישראל.

נסים זאב:

הויכוח כאן הוא אידיאולוגי. רשף חן אומר שזכותו של כל אדם לבחור אם הוא רוצה להביא ממזרים לעולם. הנושא של היתר נישואין זה מהלך שבית הדין הולך עליו רק כשאין ברירה ורק כאשר בית דין מגיע למסקנה שזה עניין של טובת הציבור. יכול להיות מצב שהבעל גר בחו"ל, הוא לא ישראלי אבל הוא יהודי. זה שהוא יהודי מחייב את בית הדין לתת את דעתו כדי שלא יהיו ממזרים בעתיד במדינת ישראל ובעולם. 

היו"ר מיכאל איתן:

זה לא המצב. במצב בו מדובר אחד מהצדדים פנה לבית הדין הרבני בתל אביב, כאשר בית הדין מגיע למסקנה שאין צורך בגט דתי .


רשף חן:

מי ישא בהוצאות הגעתו לארץ?

היו"ר מיכאל איתן:

זאת הסיטואציה. לא מדובר פה על ממזרות. 

נסים זאב:

אבל בכל זאת יהיה צורך בהיתר נישואין.

היו"ר מיכאל איתן:

מבחינה אזרחית, לא מבחינה דתית. הם התחתנו בחו"ל אצל רשם נישואין גוי. עכשיו הם מסכימים שבית הדין הדתי יתיר להם את הנישואין.  

נסים זאב:

אם לא יהיה היתר נישואין תהיה ממזרות.

היו"ר מיכאל איתן:

לא בהכרח. לפי הדין הדתי היא לא נשואה. 

שמעון יעקובי:

	בית הדין צריך לבדוק את זה.

אורי צפת:

הם נזקקים להתרת נישואין כדי לא לעבור עבירת ביגמיה. אין פה עניין של ממזרות. מכיוון שנישואין אזרחיים הם לא נישואין לפי דין תורה, אז אין פה עניין של ממזרות. תוריד את הנושא הזה מסדר היום. הם צריכים את הגט כדי לא לעבור עבירת ביגמיה. 

יש את החוק של התרת נישואין. יש פקקים. עצומים אצל נשיא בית המשפט העליון. רוצים להעביר את זה לבתי משפט למשפחה כדי שהעסק יזרום. מה אנחנו מבקשים? לתקן את החוק  כך שזה יעבור לבית משפט לענייני משפחה. תתנו לאנשים להתגרש. יש 250 אלף זוגות שרוצים להתגרש. על מה מדברים פה? על ממזרים? את מי זה מעניין בכלל?

שמעון יעקובי:

ההסדר הזה של בית משפט למשפחה הוא הסדר מקיף.

רשף חן:

הבעיה נובעת מזה שמערבבים שני חוקים שלא קשורים אחד לשני. הסטטוס קוו במדינת ישראל אומר שענייני נישואין וגירושין של יהודים בישראל יהיו בשיפוטם היחידי של בתי דין רבניים. זה המצב במדינת ישראל, כך היה הרבה מאוד שנים. אין שיפוט לבתי הדין הרבניים על יהודים באשר הם.  אפילו אם  אחד מהם בא לכאן זה לא מקנה לבית הדין הרבני שיפוט על האחר שנשאר במקום מושבו. לרבנות לא נוח עם העניין הזה, היא היתה רוצה להרחיב את סמכותה על כלל היהודים בעולם. זה נושא מעניין, חשוב, אבל לא קשור בכלל לשאלה של התרת נישואין לפי חוק שיפוט בענייני התרת נישואין (מקרים מיוחדים). 

רוצים לפתור פה בעיה טכנית. עד עכשיו זה הלך דרך בית המשפט העליון, עכשיו מבקשים להעביר את זה לבית משפט לענייני משפחה. בא בית הדין הרבני ובהזדמנות הזאת רוצה לעשות שינוי טוטאלי שיסבך אותנו עם יהדות העולם. מה הנימוק? עגונות. עגונות זה באמת נושא רציני וחשוב שראוי לתיקון, אבל לא פה. אני אתמוך בזה שבית הדין יגרש אדם גירושין דתיים  במקרה שהוא עשה את כל הצעדים כדי להתיר את הנישואין שלו והוא לא יכול היה לעשות זאת במקום מושבו. לא יכול להיות שבחוק הלא נכון נרחיב את הסמכות שלנו על כלל יהודי העולם. האיש חי בארצות הברית חיים אזרחיים לחלוטין, התחתן אזרחית, לא מעניין אותו בית הדין הרבני. פתאום הוא מוצא את עצמו מקבל זימון שהוא חייב להתייצב בבית הדין בטבריה כדי להתגרש מאשתו. זה בלתי נסבל מבחינת היחסים שלנו עם העולם.  

היו"ר מיכאל איתן:

אנחנו התייחסנו כאן לאמנה בינלאומית שקובעת את עקרונות ההדדיות. הנורמה הזאת היא לא נורמה ייחודית שהומצאה על ידי הרב הראשי לישראל. העוול הגדול הזה יכול לקרות בשיטות משפט אחרות במקומות אחרים בעולם. 

רשף חן:

האם יש איזו שהיא מדינה שיכולה לחייב  מישהו ללכת לבית דין דתי ולהתדיין על פי חוק דתי כאשר הוא לא תושב המדינה?

היו"ר מיכאל איתן:

זה לא רלוונטי.

רשף חן:

על זה מדובר. אתה רואה שבית הדין הרבני מבין את האבסורד בלחייב בן אדם מחו"ל לבוא לכאן. זאת הסיבה שהם אומרים שבית הדין הרבני יחיל את הדין האזרחי. אם מחילים את הדין האזרחי למה זה צריך להיות בבית הדין הרבני?

שמעון יעקובי:

למה בית משפט אזרחי יכול להחיל דין דתי?

אפרת פריימן:

	הסיבה שאנחנו לא מחוייבים לאמנה היא כי הדין שלנו בנושא גירושין מאפשר להחזיק אחד את השני בכוח. זה סותר את האמנה. 

פרץ סגל:

ההצעה של שר המשפטים היתה כזאת: לבית דין דתי תהיה סמכות שיפוט ייחודית לדון בענייני גירושין של בני זוג ששניהם בני הדת של בית הדין כאשר התקיימו תנאי הסמכות שבסעיף 2, כאשר בני הזוג נישאו לפי הדין הדתי, או שהסכימו שבית הדין הדתי ידון בענייני הגירושין. שר המשפטים אמר שבמידה ואין חשש לעגונות הוא בעד לפצל את החוק.

שמעון יעקובי:

בהצעה הזאת יש חשש לעגונות. כל נישואין אזרחיים צריך לבדוק.

פרץ סגל:

אני התייחסתי לסעיף 5א.

שמעון יעקובי:

זה מצמצם את הסמכויות שלנו לפי סעיף 1 לחוק. אנחנו לא הסכמנו על צמצום.

פרץ סגל:

אל תכניס עכשיו את סעיף 1 לחוק שיפוט בתי דין רבניים, זה לא נידון אצל השר. 

שמעון יעקובי:

אבל הנוסח שאתה מציע מצמצם את סעיף 1. אנחנו לא הסכמנו על צמצום. 

היו"ר מיכאל איתן:

יש לנו 3 אפשרויות. אפשרות אחת שנעשה את הפיצול, השנייה שתסכימו לנוסחה שהוקראה על ידי פרץ, והשלישית שלא נעשה כלום. מה מבחינתך עדיף?

שמעון יעקובי:

	השלישית עדיפה.

היו"ר מיכאל איתן:

רבותי, הישיבה הסתיימה. כשתגיעו להסכמה אנחנו נמשיך.  תתקיים ישיבה במועד אחר. 

הישיבה ננעלה בשעה 11:30

